Meddelelse om indledning af en undersøgelsesprocedure vedrørende handelshindringer som defineret i Rådets forordning (EF) nr. 3286/94, bestående af Brasiliens handelspraksis i forbindelse med importen af regummierede dæk

(2004/C 3/02)

Kommissionen modtog den 5. november 2003 en klage i henhold til artikel 4 i Rådets forordning (EF) nr. 3286/94(1) (i det følgende benævnt "forordningen")

1. KLAGER

Klagen blev indgivet af BIPAVER (Bureau International Permanent des Associations de Vendeurs et Rechapeurs de Pneumatiques). BIPAVER er en international handelssammenslutning, som repræsenterer fabrikanterne af regummierede dæk i EU og varetager deres interesser. Den består af nationale sammenslutninger fra Danmark, Finland, Italien, Portugal, Spanien, Sverige og Det Forenede Kongerige, hvis medlemmer er fabrikanter af regummierede dæk i medlemsstaterne. BIPAVER indgav klagen på vegne af flere fabrikanter af regummierede dæk i EU, som ønsker at eksportere regummierede dæk til Brasilien.

BIPAVER er en sammenslutning, der optræder på vegne af virksomheder i Fællesskabet (fabrikanter af regummierede dæk) som omhandlet i artikel 4, stk. 1, og artikel 2, stk. 6, i forordningen.

2. VARE

Den pågældende vare er regummierede dæk, som henhører under KN-kode 4012 11, 4012 12, 4012 13 og 4012 19 i den kombinerede nomenklatur.

Den undersøgelse, som Kommissionen indleder, kan imidlertid også omfatte andre produkter, som synes at være påvirket på samme måde som regummierede dæk. Der er navnlig tale om produkter, for hvilke interesserede parter, der giver sig til kende inden for den frist, der er anført i punkt 8, fremlægger beviser for, at den påståede praksis også anvendes.

3. EMNE

Klagen vedrører en handelshindring, der påstås forårsaget af Brasilien, og som har negative virkninger for Fællesskabets eksport af den pågældende vare til det brasilianske marked.

Den anfægtede brasilianske praksis er baseret på Portaria Nr. 8 af 25. september 2000 fra det brasilianske ministerium for udvikling, industri og international handel. Ifølge klageren indeholder denne retsakt forbud mod import af regummierede dæk, idet den forbyder, at der udstedes importbevillinger for regummierede dæk, der importeres som forbrugsvarer eller råmateriale. Endvidere er import såvel som markedsføring, transport, oplagring, opbevaring eller deponering af importerede regummierede dæk ifølge præsidentiel anordning nr. 3919 af 14. september 2001 omfattet af en bøde på 400 BRL (ca. 120 EUR) pr. enhed.

4. PÅSTAND OM HANDELSHINDRINGER

Klageren hævder, at Brasilien ved ovennævnte handelsforanstaltninger gør forskel mellem importerede varer og samme varer på hjemmemarkedet, og at Brasilien derved overtræder sine forpligtelser i henhold til WTO-aftalen, nemlig artikel III og XI i GATT 1994. Klageren finder det uberettiget, når Brasilien hævder, at foranstaltningerne er berettigede af hensyn til beskyttelsen af miljøet og sundheden.

Klageren hævder, at ovennævnte sanktioner ikke gælder for dæk, der er regummieret i Brasilien, og at det ikke er forbudt at fremstille regummierede dæk i Brasilien. Portaria nr. 133, der blev vedtaget den 27. september 2001, regulerer produktionen og markedsføringen af regummierede dæk i Brasilien med en undtagelse for regummierede dæk, der er blevet fremstillet på hjemmemarkedet inden 1. januar 2004. Ifølge klageren er Portaria nr. 133 meget lig FN/ECE-regulativ nr. 108 og nr. 109, to internationale standarder for regummierede dæk. Et Mercosur-panel, der blev nedsat på anmodning af Uruguay, fastslog, at de brasilianske foranstaltninger ikke var forenelige med Mercosur-lovgivning. Som svar herpå ophævede Brasilien forbuddet mod import af regummierede dæk fra andre Mercosur-lande ved Portaria nr. 2 af 8. marts 2002. Ved præsidentiel anordning nr. 4592 af 11. februar 2003 er regummierede dæk, der importeres fra andre Mercosur-lande, undtaget fra ovenstående økonomiske sanktioner.

Det lader til, at den brasilianske handelspraksis kunne være uforenelig med artikel I.1, III.4 og XI.1 i GATT 1994, uden at være berettiget i henhold til artikel XX, og uforenelig med artikel 2.1, 2.2 og 2.4 i TBT-aftalen. Der synes derfor at foreligge tilstrækkeligt umiddelbart bevis for en handelshindring som omhandlet i artikel 2, stk. 1, i forordningen.

5. PÅSTAND OM NEGATIVE HANDELSMÆSSIGE VIRKNINGER

Klageren hævder, at de anfægtede brasilianske handelsforanstaltninger har ført til et betydeligt fald i Fællesskabets eksport. Klageren hævder, at Fællesskabets eksport omfattede cirka to millioner enheder pr. år, inden forbuddet blev indført, og det var forventet, at den ville stige til tre millioner. Det anslås, at Fællesskabet tegnede sig for en andel på 25 % af det brasilianske marked for reservedele til biler inden forbuddets indførelse. Tabet af denne markedsandel og af salget af de to millioner som følge af forbuddet udgør en omfattende del af nedgangen i den samlede EF-produktion. Stærkest berørt er producenter i Det Forenede Kongerige, Italien og Spanien, som tegnede sig for de største andele af eksporten til Brasilien.

Klageren hævder navnlig, at de brasilianske foranstaltninger har ført til virksomhedslukninger og tab af arbejdspladser. Som illustration herpå henviser klagen til tre virksomheder, som havde et økonomisk sammenbrud, da deres eksport til Brasilien blev indstillet, og hundrede af arbejdspladser gik tabt. Klageren hævder også, at det brasilianske forbud førte til nedsættelse i produktion, fortjenstmargener og fortjeneste samt en stor stigning i enhedsomkostningerne for de producenter, der var i stand til at overleve efter tabet af eksporten til Brasilien.

Klageren fremhæver endelig den beskyttelse, som importforbuddet giver brasilianske producenter af regummierede og nye dæk, og den trussel, der eksisterer, om yderligere tab af arbejdspladser i EF-industrien for regummierede dæk.

Under disse omstændigheder synes der at være umiddelbart bevis for negative handelsmæssige virkninger som omhandlet i artikel 2, stk. 4, i forordningen.

6. FÆLLESSKABETS INTERESSER

Det er i Fællesskabets generelle interesse at fastholde, at de internationale handelsregler skal overholdes af dets handelspartnere. Dette er især rigtigt i forbindelse med forpligtelserne i WTO-overenskomsten i betragtning af, hvor stor handel og hvor mange lande der er styret og omfattet af disse regler. Denne interesse gælder navnlig i forbindelse med en stor økonomisk og vigtig handelspartner som Brasilien. De WTO-forpligtelser, der står på spil i denne sag, er også blandt de vigtigste principper for WTO. Fællesskabet ville udsende et forkert signal, hvis det ikke greb til undersøgelse af den slags forskelsbehandling, som det påstås foregår i sagen, og som tilsyneladende er til fordel for produkter fra hjemmemarkedet og Mercosur.

Endvidere synes de påståede negative handelsmæssige virkninger at have betydelige virkninger for de EF-producenter af regummierede dæk, som plejede at eksportere til Brasilien. De økonomiske følger omfatter tab af produktion og arbejdspladser. Det brasilianske eksportmarked var meget vigtigt for EF-industrien og ville have givet mulighed for stor vækst i en situation uden de påståede handelshindringer. Det synes derfor væsentligt at forsvare ligebehandling af regummierede dæk fra Fællesskabet på det brasilianske marked ved at tage de påståede handelshindringer op til undersøgelse.

På baggrund af ovenstående anses det derfor at være i Fællesskabets interesse at indlede en undersøgelsesprocedure i overensstemmelse med artikel 8, stk. 1, i forordningen.

7. PROCEDURE

Kommissionen har efter høring af Det Rådgivende Udvalg, der er nedsat i henhold til forordningen, fastslået, at der foreligger tilstrækkelige beviser til at begrunde indledningen af en undersøgelsesprocedure for at fastlægge de retlige og faktuelle omstændigheder, og at dette er i Fællesskabets interesse, og den har derfor iværksat en undersøgelse i overensstemmelse med artikel 8 i forordningen.

Interesserede parter kan give sig til kende og fremsætte deres synspunkter skriftligt, navnlig ved at tage stilling til de særlige spørgsmål, der er rejst ved klagen, og ved at forelægge beviser til støtte herfor.

Kommissionen vil endvidere høre parter, der skriftligt anmoder herom ved tilkendegivelsen af deres synspunkter, forudsat at de er direkte berørt af resultatet af proceduren.

Denne meddelelse offentliggøres i overensstemmelse med artikel 8, stk. 1, litra a), i forordningen.

8. FRIST

Oplysninger vedrørende sagen og anmodninger om at blive hørt indgives skriftligt til:

Europa-Kommissionen Generaldirektoratet for Handel Ignacio Garcia Bercero,

DG Trade D/3

CHAR 9/74

Rue de la Loi/Wetstraat 200

B - 1049 Bruxelles Fax (32-2) 299 32 64

og skal være Kommissionen i hænde senest 30 dage efter offentliggørelsen af denne meddelese.

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (EFT L 349 af 31.12.1994, s. 71). Senest ændret ved Rådets forordning (EF) nr. 356/95 (EFT L 41 af 23.2.1995, s. 3).